**Likumprojekta “Grozījumi Nacionālās drošības likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Nacionālās drošības likumā” mērķis (turpmāk - likumprojekts) ir nostiprināt vienotu sistēmu un mehānismu, kā tiek izvērtēts apdraudējums saistībā ar ārvalstu tiešo ieguldījumu ietekmi uz kritiskajai infrastruktūrai un nacionālajai drošībai nozīmīgām juridiskām personām (komercsabiedrībām, biedrībām un nodibinājumiem) saskaņā ar Eiropas Parlamenta un Eiropas Padomes 2019. gada 19. marta regulu (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai.Likumprojekta spēkā stāšanās paredzēta normatīvajos aktos noteiktajā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru prezidenta Krišjāņa Kariņa izdotā 2020. gada 25. jūnija rezolūcija Nr.8.5./2020-DOC-1567-1219 par nepieciešamību izstrādāt regulējumu, kas nosaka kārtību, kādā tiek veikta ārvalstu tiešo investīciju radīto potenciālo risku novērtēšana, tai skaitā paredzot valstij stratēģiski nozīmīgas jomas.2. Eiropas Parlamenta un Eiropas Padomes 2019. gada 19. marta regula (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai (turpmāk – Regula).3. Informatīvais ziņojums "Par Eiropas Parlamenta un Eiropas Padomes regulas 2019/452, ar ko izveido regulējumu ārvalstu tiešo ieguldījumu Savienībā izvērtēšanai, īstenošanu" TA-1723-IP (VSS 2020. gada 24. septembra IP protokollēmums (prot. Nr. 38 25. § (IP)). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar Eiropas Parlamenta un Padomes2019. gada 19. marta regulu (ES) 2019/452 ar ko izveido regulējumu ārvalstu tiešo ieguldījumu Savienībā izvērtēšanai[[1]](#footnote-1) tiek paredzēts izveidot regulējumu ārvalstu tiešo ieguldījumu Eiropas Savienībā izvērtēšanai, ko dalībvalstis veiktu, pamatojoties uz drošības vai sabiedriskās kārtības apsvērumiem un sadarbības mehānismam starp dalībvalstīm un starp dalībvalstīm un Komisiju attiecībā uz ārvalstu tiešajiem ieguldījumiem, kas varētu ietekmēt drošību vai sabiedrisko kārtību. Nosakot, vai ārvalstu tiešie ieguldījumi varētu ietekmēt drošību vai sabiedrisko kārtību, dalībvalstis var apsvērt to iespējamo ietekmi uz kritisko infrastruktūru, kritiskajām tehnoloģijām un divējāda lietojuma precēm, kritisko resursu piegādi, tostarp energopiegādi vai izejvielu piegādi, kā arī pārtikas nodrošinājumu, piekļuvi sensitīvajai informācijai, kā arī plašsaziņas līdzekļu brīvību un plurālismu. Šobrīd ārvalstu tiešo ieguldījumu izvērtēšanu Latvijā nosaka Nacionālās drošības likuma (turpmāk - likuma) VI nodaļa[[2]](#footnote-2), Enerģētikas likuma 20.3pants[[3]](#footnote-3) un Ministru kabineta 2017. gada 3. oktobra noteikumi Nr. 606 “Noteikumi par Nacionālās drošības likumā noteiktajai institūcijai iesniedzamo informāciju un darbībām ar informāciju par ārvalstu tiešajiem ieguldījumiem”[[4]](#footnote-4) (turpmāk - noteikumi). Pildot Ministru prezidenta Artura Krišjāņa Kariņa izdoto 2020. gada 25. jūnija rezolūciju Nr. 8.5./2020-DOC-1567-1219, 2020. gada ietvaros tika sasauktas valsts sekretāru līmeņa darba grupas visaptverošas valsts aizsardzības sistēmas izstrādei un nepieciešamās rīcības noteikšanai sēdes, lai izvērtētu Regulas īstenošanu un ministriju pārvaldībā esošās nozares un jomas, ar kurām ir jāpapildina esošais regulējums, kā arī par uzņēmumiem, kuriem būtu jāpiemēro Regulā noteikto ārvalstu tiešo ieguldījumu kontrole. Paralēli tam notika ekspertu līmeņa sanāksmes, lai atbilstoši precizētu nepieciešamos grozījumus, kā rezultātā tiek rosinātas izmaiņas vairākos likuma VI nodaļas pantos.Regulas 4. pants[[5]](#footnote-5) paredz, ka dalībvalstis, nosakot, vai ārvalstu tiešie ieguldījumi varētu ietekmēt drošību, vai sabiedrisko kārtību, var apsvērt to iespējamo ietekmi uz kritisko infrastruktūru, kritiskām tehnoloģijām, piekļuvi sensitīvai informācijai, tostarp personas datiem, vai spēju kontrolēt šādu informāciju, kā arī kritisku resursu piegādi. Ņemot vērā minēto, kā arī paredzētos Aizsardzības ministrijas grozījumus likumā[[6]](#footnote-6), kas noteic, ka kritiskās infrastruktūras termins tiek mainīts, papildinot to ar pakalpojumiem, kuri ir būtiski svarīgu sabiedrības funkciju īstenošanas, turklāt attiecīgā 22.2 pantā minētās kritiskās infrastruktūras nodošanai valdījumā vai īpašumā citai personai būtu nepieciešama Ministru kabineta atļauja, kā risinājums tiek piedāvāts izveidot saikni starp kritisko infrastruktūru un likuma VI. nodaļā paredzēto izvērtējumu. Pieņemot šo likumprojektu, ‘kritiskās infrastruktūras’ definīcija saglabātos esošajos likuma pantos, savukārt VI. nodaļā tiktu iekļauts uzskaitījums, kādas izmaiņas tiktu izvērtētas attiecībā uz komercsabiedrībām, biedrībām un nodibinājumiem, kuru īpašumā vai valdījumā atrodas kritiskā infrastruktūra. Šādas izmaiņas arī sekmēs ‘kritiskās infrastruktūras’ un ‘nacionālajai drošībai nozīmīgas komercsabiedrības’ definīciju atbilstību regulas tvērumam. Likumprojekts nostiprinātu vienotu sistēmu un mehānismu, kā tiek izvērtēts apdraudējums kritiskajai infrastruktūrai un nacionālajai drošībai nozīmīgām juridiskām personām, vienlaikus nodrošinot informācijas apmaiņu ar Eiropas Komisiju un ES dalībvalstīm. Savukārt papildinājums likuma 37. pantā attiecībā uz biedrībām un nodibinājumiem ir nepieciešams, ņemot vērā, ka gan biedrības, gan nodibinājumi var veikt saimniecisko darbību un savā darbībā var tikt pielīdzinātas komercsabiedrībām. Šobrīd Latvijā ir konstatēta viena biedrība, kas formāli atbilst likumā minētajam statusam. Līdz ar to vienlaikus tiek precizēts VI nodaļas nosaukums “Apdraudējuma novēršana kritiskajai infrastruktūrai un nacionālajai drošībai nozīmīgām komercsabiedrībām, biedrībām un nodibinājumiem” un likuma 37. panta nosaukumā tiek iekļautas arī biedrības un nodibinājumi. Kā arī tiek paredzēts papildināt nosacījumus, uz kuriem attiektos 37. pantā noteiktie ierobežojumi ar mērķi precīzāk noteikt dažādās jomas, kurās, atbilstoši zināšanām par hibrīdo apdraudējumu veidiem, būtu nepieciešams vērtēt ārvalstu tiešās investīcijas. Šāds papildu jomu un kritēriju uzskaitījums arī pilnīgāk noteiktu regulas tvērumu nacionālajā likumdošanā. Militāro tehnoloģiju, bioloģisko, ķīmisko un šaujamieroču, kā arī citu stratēģiskas nozīmes preču nekontrolēta izplatība rada nopietnus terorisma un militāru sadursmju draudus. Lai novērstu iespējamās masu iznīcināšanas ieroču un to nogādes līdzekļu izplatību, ir svarīga efektīva stratēģiskas nozīmes preču eksporta, importa un arī tranzīta kontrole. Stratēģiskas nozīmes preces ir militārās preces, tai skaitā ieroči un sprāgstvielas, un divējāda (civila un militāra) lietojuma preces, piemēram, iekārtas, materiāli, ķīmiskas vielas, programmatūras, tehnoloģijas un pakalpojumi. Divējāda lietojuma preču tirdzniecība tiek kontrolēta, jo tās potenciāli var tikt izmantotas nekontrolētai militāro tehnoloģiju vai ieroču izgatavošanai. Lai novērstu nacionālo drošību apdraudošu vai potenciāli apdraudošu ietekmi konkrētu divejāda lietojuma preču ražotājiem un izstrādātājiem, kas attiecīgās preces eksportē uz trešajām valstīm, tiek paredzēts iekļaut nosacījumu par pēdējo divu gadu laikā esošiem tādu preču, kas iekļautas Padomes Regulas (EK) Nr. 428/2009 ( 2009. gada 5. maijs), ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei I. pielikumā, ražotājiem un izstrādātājiem, kas divējāda lietojuma preces eksportē uz trešajām valstīm, izņemot ES dalībvalstis, ASV, Kanādu, Austrāliju, Jaunzēlandi, Norvēģiju, Šveici, Japānu un Lielbritāniju, balstoties uz to, ka divejāda lietojuma preces nekontrolē, ja tās eksportē uz minētajām valstīm. Kā arī ar 37. panta 11. apakšpunktu tiek paredzēts noteikt , ierobežojumus komercsabiedrībām, kas ražo vai izstrādā divējāda lietojuma preces, kas iekļautas Padomes Regulas (EK) Nr. 428/2009 (2009. gada 5. maijs), ar ko izveido Kopienas režīmu divējāda lietojuma preču eksporta, pārvadājumu, starpniecības un tranzīta kontrolei I. pielikumā, vai ražo vai izstrādā tādas tehnoloģijas kā mākslīgais intelekts, robotika, viedā un autonomā mobilitāte, kiberdrošība, enerģijas uzglabāšana, kvantu tehnoloģijas, kodoltehnoloģijas, nanotehnoloģijas, biotehnoloģijas, un kuras Ministru kabinets ir noteicis par nacionālajai drošībai nozīmīgām komercsabiedrībām, pamatojoties uz valsts drošības iestāžu atzinumu. Tehnoloģiju attīstība ir strauja un to pielietojums dažādās jomās ir daudzpusējs. Ja likumā iestrādātu šobrīd aktuālos tehnoloģiju parametrus, varētu rasties situācijas, ka likumā ir nepieciešami regulāri grozījumi, tehnoloģijām attīstoties. Taču piedāvātā 11. apakšpunkta redakcija nodrošina, ka regulējums saglabā savu aktualitāti un ir pielietojams ilgākā laika posmā, neatkarīgi no tehnoloģiju attīstības aktualitātēm, kā arī tas neierobežo inovāciju attīstību. Ekspertu vērtējumā regulas eksporta izpratnē kompānijas ražotā vai izstrādā tehnoloģija ir zaudējusi aktualitāti jeb novecojusi, ja vienu līdz divus gadus kompānija neparādās eksportētāju kontroles redzes lokā, tādējādi likumprojekta 7. punktā tiek iekļauts termiņš par pēdējo divu gadu laiku. Vienlaikus šāds regulējums atrunās Latvijas rīcību gadījumos, kad no Eiropas Komisijas vai citas ES dalībvalsts tiks saņemta informācija par investīciju Latvijas uzņēmumā, kas netiek izvērtēta saskaņā ar nacionālo regulējumu likuma VI. nodaļā. Likumprojekta 7. punktā minētā regulējuma iekļaušana likumā būs arī papildu informācija ražotājiem un izstrādātajiem, ka uzņēmēju aktivitātes attiecīgajās tehnoloģiju jomās var kļūt nozīmīgas arī nacionālajām drošības un sabiedriskās kārtības interesēm un tādējādi var tikt pakļautas papildus uzraudzībai un regulējumam. Tāpat Latvijas interesēs ir, ka attiecīgais regulējums netieši sekmē finansējuma piesaisti šajās jomās no Latvijai politisko un ekonomisko vērtību ziņā līdzīgām valstīm. Tāpat šāda regulējuma pastāvēšana varētu veicināt dialogu starp tehnoloģiju attīstītājiem un valsts pārvaldi, kas sekmēs valsts iestāžu informētību par tehnoloģijas, kas potenciāli varētu skart nacionālo drošību un sabiedrisko kārtību, attīstības gaitu. Līdzīga veida regulējums pastāv arī citās valstīs. Piemēram, Francijai ir viens no Eiropā visizstrādātākajiem ārvalstu investīciju skrīninga mehānismiem, kas noteikts Monetārajā un finanšu kodeksā (*Code monétaire et financier*). Kodekss nosaka, ka tiek izvērtētas investīcijas, kas saistītas ar Padomes Regulas (EK) Nr. 428/2009 (2009. gada 5. maijs) 1. pielikumā minēto produktu pētniecību un attīstību, kā arī izvērtētas tiek investīcijas pētniecības un attīstības aktivitātēs kritiskajās tehnoloģijās, kuru sarakstu apstiprina ar ekonomikas ministra rīkojumu. 2019. gada 31. decembra ekonomikas ministra rīkojuma par ārvalstu ieguldījumiem Francijā 6. pantā ir kritisko tehnoloģiju uzskaitījums bez to detalizētāka apraksta: kiberdrošība, mākslīgais intelekts, robotika, piedevu ražošana, pusvadītāji, kvantu tehnoloģijas, enerģijas uzglabāšana. 2020. gada pavasarī, aktualizējoties pandēmijai, šis saraksts tika papildināts ar biotehnoloģijām.Mūsdienās personu sensitīvo datu drošība kļūst arvien aktuālāka, uzmanību pievēršot personu datu aizsardzībai. Līdz ar to, jāņem vērā, ka plaša apjoma datu nonākšana trešo valstu īpašumā, var kaitēt valsts nacionālajai drošībai. Piemēram, 2021. gada sākumā tika ziņots, ka Ķīnas valdība, kas aktīvi strādā, lai vāktu un izmantotu ASV iedzīvotāju DNS un citus ar veselību saistītus datus, iespējams, ir ieguvusi ap 80% ASV pieaugušo iedzīvotāju datus[[7]](#footnote-7). Savukārt NATO Stratēģiskās komunikācijas izcilības centra (“Stratcom”) 2021. gadā publicētajā publiski pieejamā pētījumā par datu brokeriem jeb kompānijām, kas vāc un tālāk pārdod informāciju par personām, ar eksperimenta palīdzību ir noskaidrots, ka par samaksu var iegūt detalizētu informāciju par Latvijas iedzīvotājiem, kas ietver juridisko un fizisko personu adrešu sarakstus, IP adrešu sarakstus, uzņēmumu sarakstus, mārketinga informāciju, nekustamo īpašumu un farmācijas nozaru datus[[8]](#footnote-8). Tādējādi, lai nodrošinātu specifisku datu drošību, 37. pants tiek papildināts ar 8. un 9. apakšpunktu, kas pie nacionālajai drošībai nozīmīgām komercsabiedrībām, biedrībām un nodibinājumiem iekļauj arī tos komersantus, kam ir piekļuve vēlētāju personu datiem un kandidātu sarakstiem, kā arī valsts kritiskās infrastruktūras sistēmās iekļauto datu kopu apstrādātājus (izņemot gadījumos, kad to veic finanšu tirgus dalībnieki). Norādītās datu jomas tika izvēlētas, ņemot vērā ekspertu vērtējumu ar likumprojekta izstrādi saistītajās starpinstitūciju ekspertu sanāksmēs par iespējām, izstrādājot regulējumu, aptvert arī personalizētus datus. Pēc ekspertu sniegtā vērtējuma tiek rosināts noteikt ierobežojumus arī komersantiem, kuriem ir piekļuve vēlētāju personu datiem vēlēšanu organizēšanā un norisē un kuriem savas darbības nodrošināšanai un funkciju veikšanai ir nepieciešama tieša vai pastarpināta piekļuve kritiskās infrastruktūras (un valsts informāciju sistēmās) iekļautajiem Latvijas iedzīvotāju personu datu vai datu kopām tādā saturā un apjomā, kas var tikt izmantoti, lai radītu apdraudējumu nacionālajai drošībai un sabiedriskajai kārtībai. Datu kopu no valsts informācijas sistēmām, ieskaitot kritiskās infrastruktūras, nodošanu datu apstrādātājiem regulē nozares normatīvie akti un Vispārīgā datu aizsardzības regula, taču būtiski ir noteikt, ka kritiskās infrastruktūras (datu bāžu) tālākā aizsardzība ir jāskata ne tikai no Vispārīgās datu aizsardzības regulas regulējuma, bet arī no nacionālās drošības viedokļa. Pilsonības un migrācijas lietu pārvaldes ekspertu sanāksmēs par likumprojekta izstrādi sniegtā informācija liecina, ka šāda veida regulējuma pieņemšana Pilsonības un migrācijas lietu pārvaldei turpmāk neradītu apgrūtinājumu turpmākajā sadarbībā ar komersantiem - tieši ar minēto regulējumu kā pamatojumu būtu vieglāk atteikt sadarbību komersantam, kas neatbilstu kādām prasībām. Tādējādi likumprojekta mērķis ir pasargāt nacionālai drošībai svarīgus datus, kuriem ir daudzkārtējā ar normatīviem aktiem pamatota trešo pušu tiešā piekļuve (nevis vienreizējs pieprasījums) datu bāzēm. Ņemot vērā, ka Ekonomikas ministrija atbilstoši Ministru kabineta 2017. gada 3. oktobra noteikumiem Nr.606 “Noteikumi par Nacionālās drošības likumā noteiktajai institūcijai iesniedzamo informāciju un darbībām ar informāciju par ārvalstu tiešajiem ieguldījumiem” ir noteikta kā atbildīgā institūcija, kurai iesniedzama informācija par nacionālajai drošībai nozīmīgām komercsabiedrībām, pieteikumi Ministru kabineta atļaujas saņemšanai, atbilstoši likumprojektam ir jānodod Ekonomikas ministrijai. Tādējādi Ekonomikas ministrijā informāciju par komercsabiedrībām, biedrībām un nodibinājumiem, kuru īpašumā vai valdījumā atrodas kritiskā infrastruktūra, ir jāiesniedz Iekšlietu ministrijai, informāciju par 37. panta 7. punktā noradītajiem ražotājiem un izstrādātajiem ir jāiesniedz Ārlietu ministrijai, par 8. punktu – Centrālajai vēlēšanu komisijai un Iekšlietu ministrijai (Pilsonības un migrācijas lietu pārvalde), par 9. punktu – Satversmes aizsardzības birojam, par 10. punktu – valsts drošības iestādēm. Ņemot vērā, ka ievērojami pieaugtu valsts drošības iestāžu darba apjoms, kas būtu saistīts ar ārvalstu ieguldījumu izvērtējumu, var trūkt to resursi informācijas izvērtēšanai tās noteiktā apjoma dēļ, un būtu nepieciešams lemt par papildu resursu piesaisti un nodrošināšanu.Arī no ASV puses tiek uzsvērta nepieciešamība rūpīgi izvērtēt ārvalstu tiešo investīciju ieplūšanu valsts ekonomikā. ASV Valsts kases departamenta (FinCEN jeb Finanšu noziegumu apkarošanas institūcijas) sekretāra palīgs *Thomas P. Feddo* Ekonomikas ministrijai adresētā vēstulē ir akcentējis modrības nepieciešamību ārvalstu tiešo investīciju pārbaudē pēc COVID-19 pandēmijas. Daudziem uzņēmumiem, īpaši saistībā ar kritisko infrastruktūru un pakalpojumiem, visā pasaulē ir nepieciešams būtisks kapitāls, ko savā labā var izmantot stratēģiskie konkurenti. Labdabīga brīvā kapitāla plūsma ir ļoti svarīga, lai ātri atgūtos no ekonomiku negatīvi ietekmējošām krīzēm un atsāktu virzību uz spēcīgu un ilgtspējīgu ekonomikas izaugsmi. Ārvalstu tiešās investīcijas, lai arī ir būtisks elements pasaules ekonomikas restartēšanai, var radīt noteiktus riskus nacionālajai drošībai, tādējādi ir būtiski ieviest atbilstošu un pastiprinātu ar nacionālo drošību saistītu normatīvo aktu regulējumu ārvalstu tiešo ieguldījumu izvērtēšanai. ASV Valsts kases departaments minētajā vēstulē iesaka izvērtēšanas mehānismu veidot ar pietiekamiem resursiem, lai identificētu aizdomīgus darījumus, fokusējoties uz valsts drošības noturību un apzinot iespējamos riskus, kas var kaitēt nacionālajai drošībai. Piemēram, ASV, ieviešot Ārvalstu ieguldījumu riska pārskatīšanas modernizācijas aktu (*Foreign Investment Risk Review Modernization Act of 2018*), to rūpīgi koriģēja, lai novērstu jaunos un mainīgos valsts drošības riskus, vienlaikus pastiprinot ASV atvērto ieguldījumu politiku. Tāpat ASV nesen izstrādāja likumprojektu (*Restricting Predatory Acquisition During COVID-19 Act*), kas paredzēts, lai cīnītos pret Ķīnas vēlmi iegādāties un pārņemt tos amerikāņu uzņēmumus, kas Covid-19 izraisītās ekonomiskās lejupslīdes dēļ ir novājināti – ar likumprojekta palīdzību tiktu paplašināts potenciālo iegādes darījumu skaits, kurus izskata ASV Ārvalstu ieguldījumu komiteja un apstiprina tās priekšsēdētājs, jo tieši šī komiteja ir atbildīga par ārvalstu investīciju izvērtējumu ASV uzņēmumos un to iespējamo sasaisti ar nacionālās drošības riskiem[[9]](#footnote-9). Turklāt tiesību akts liegtu uzņēmumiem, kas ir saistīti ar Ķīnas valdību, iegūt vairāk nekā 51% akciju noteiktos ASV uzņēmumos, kas ietver kritisko infrastruktūru. Līdzīga prakse saistībā ar citu valstu investīciju izvērtēšanas regulējumu pastāv arī Eiropā, piemēram, Francijā iespēja, ka atļauja ārvalstu investīcijām tiek izsniegta ar nosacījumiem, ir minēta Monetārā un finanšu kodeksa panta L151-3 otrajā daļā (“*Code monétaire et financier”, II de l’ Article L151-3*[[10]](#footnote-10)), nosacījumi, kas ir ietverti 2019. gada 31. decembra dekrēta Nr. 2019-1590 par ārvalstu investīcijām Francijā panta R. 151-8. pirmajā daļā (*Décret n° 2019-1590 du 31 décembre 2019 relatif aux investissements étrangers en France, I de l’article R. 151-8*[[11]](#footnote-11)) nodrošina stratēģisko aktivitāšu Francijas teritorijā drošību un kontinuitāti, it īpaši nodrošinot, ka šīs aktivitātes nekļūst par trešās valsts normatīvā regulējuma subjektu; garantē Francijas ‘investīciju mērķa organizācijas’ zināšanu un *know-how* drošību un novērš to piesavināšanos, kā arī nosaka principus, saskaņā ar kuriem investors un ‘investīciju mērķa organizācija’ sniedz informāciju uzraugošajām franču institūcijām. Savukārt Dānijā, attiecībā uz ražošanu militārajām vajadzībām, papildu atļauja ir vajadzīga, ja ārzemnieks iegādājas vai vada šādu uzņēmējdarbību; šāda uzņēmuma juridiskā adrese ir ārpus Dānijas, vairāk nekā 20% uzņēmuma valdes locekļu ir ārvalstnieki; ārzemniekiem pieder vairāk nekā 40% no pamatkapitāla; ārzemniekiem ir kontroles ietekme pār šādu uzņēmumu; vai uzņēmums saņem aizdevumu no ārzemnieka vai ārvalstu garantētā aizdevuma[[12]](#footnote-12). Ārvalstu tiešais ieguldījums ir process, kurā kādas valsts rezidents iegūst savā īpašumā kādas citas valsts uzņēmuma aktīvus, ar mērķi iegūt zināmu kontroli uzņēmumā, piedalīties tā pārvaldē. Starptautiskais Valūtas fonds ārvalstu tiešos ieguldījumus definē kā starptautisko investīciju veidu, kur kādas valsts ekonomikas rezidentam ir mērķis iegūt ilgstošu dalību uzņēmumā, kas ir rezidents kādas citas valsts ekonomikā. Ilgstoša dalība nozīmē, ka pastāv ilgtermiņa attiecības starp investoru un uzņēmumu, kā arī to, ka investoram ir nozīmīga ietekme uzņēmuma vadībā.[[13]](#footnote-13) Tādēļ ārvalstu tiešo ieguldījumu izvērtēšanas veikšana ir būtiska attiecībā uz nacionālajai drošībai nozīmīgām juridiskām personām, jo tās skar jomas, kas ir svarīgas nacionālajai drošībai, valsts un sabiedrības aizsardzībai. Piemēram, Austrijā Ieguldījumu kontroles likums paredz, ka ir jāsaņem federālā digitalizācijas un biznesa ministra atļauja ārvalstu tiešajiem ieguldījumiem, ja uzņēmums, kas vēlas saņemt attiecīgo ieguldījumu, darbojas kādā no likuma pielikumā uzskaitītajām jomām, par piemēru minot kritisko infrastruktūru, informācijas tehnoloģijas u.c.[[14]](#footnote-14)Ņemot vērā arī ārvalstu praksi un pastāvošos riskus nacionālajai drošībai saistībā ar ārvalstu tiešo investīciju ietekmi, arī likumā tiek rosināts ieviest izmaiņas grozījumus attiecībā uz nozīmīgu ārvalstu tiešo ieguldījumu, proti, aizdevumu, saņemšanu nacionālajai drošībai nozīmīgām juridiskām personām un parādsaistībām kā kontroles formu.Atbilstoši precizējumiem, kas pie nacionālai drošībai nozīmīgām komercsabiedrībām iekļauj arī biedrības un nodibinājumus, 38. pants tiek papildināts atbilstoši norādītajam, vienlaikus to papildinot ar nosacījumu, ka Ministru kabinets var lemt par atļauju nozīmīgu ārvalstu tiešo aizdevumu saņemšanai attiecībā uz kapitālsabiedrībām un personālsabiedrībām. Savukārt attiecībā uz biedrībām un nodibinājumiem Ministru kabinets var lemt par biedra statusa saglabāšanu, ja mainās patiesais labuma guvējs ar mērķi novērst nacionālo drošību apdraudošu vai potenciāli apdraudošu ietekmi nacionālajai drošībai nozīmīgā komercsabiedrībā, biedrībā vai nodibinājumā. Kā arī 38. pants tiek papildināts ar trešo un ceturto daļu, kurā tiek skaidrots nozīmīgs ārvalstu tiešais aizdevums šā likuma izpratnē. Ekspertu sanāksmēs saistībā ar likumprojekta izstrādi tika akceptēts skaidrojums, ka ārvalstu tiešais ieguldījums ir stabilas un tiešas saites ar ārvalstu ieguldītāju (patiesā labuma guvēju), tai skaitā kapitāla vai parāda veidā. Latvijas Bankas apkopotā informācija par datiem par nacionālajai drošībai nozīmīgu komercsabiedrību aktīviem un kredītiestāžu kredītiem pret aktīviem liecina, ka jebkāda veida aizdevumus (ne tikai no trešajām valstīm), kuru kopējā summa pārsniedz 10% no aktīviem, ir izmantojusi vairāk nekā puse no nacionālajai drošībai nozīmīgām komercsabiedrībām, taču aizdevumus (ne tikai no trešajām valstīm), kuru kopējā summa pārsniedz 30% no aktīviem ir izmantojusi viena nacionālajai drošībai nozīmīga komercsabiedrība. Tādējādi norādīto 10% summa ir rādītājs, kas normu piemēro kā jēgpilnu. Tiek precizēts arī 38. panta nosaukums, turpmāk 38. pantu attiecinot uz iespējamā apdraudējuma izvērtēšanas mehānismiem. Likumprojekta 39. pants un tā nosaukums tiek precizēts, to attiecinot arī uz biedrībām un nodibinājumiem. Ievērojot to, ka komercreģistra iestāde informāciju par komercsabiedrības atbilstību nacionālajai drošībai nozīmīgas komercsabiedrības nosacījumiem publicē komercreģistra iestādes mājaslapā internetā, atbilstoši tiek noteikts, ka biedrību un nodibinājumu reģistrs informāciju par biedrības vai nodibinājuma atbilstību nacionālajai drošībai nozīmīgas biedrības vai nodibinājuma nosacījumiem publicē biedrību un nodibinājumu reģistra mājaslapā internetā. Likumprojekts paredz arī precizēt 40. pantu, to attiecinot atļaujas saņemšanai ne tikai būtiskas līdzdalības vai izšķirošas ietekmes iegūšanai, bet arī ārvalstu aizdevumu saņemšanai, kas attiektos arī uz nacionālajai drošībai nozīmīgām biedrībām un nodibinājumiem. Turklāt 40. pants tiek papildināts ar ceturto daļu, nostiprinot, ka Ministru kabinets ir tiesīgs izsniegt atļauju, nosakot ierobežojumus būtiskas līdzdalības vai izšķirošas ietekmes īstenošanā, vai ārvalstu tiešo aizdevumu saņemšanā, lai novērsu riskus nacionālajai drošībaiLikumprojektā noteiktie nosacījumi par patiesā labuma guvēja maiņu attiektos ne tikai uz nacionālajai drošībai nozīmīgām komercsabiedrībām, bet arī uz biedrībām un nodibinājumiem, tādējādi atbilstoši tiek papildināts 41. pants.Likumprojekts paredz jaunu - 42.1 pantu, kas noteic, ka Ministru kabineta atļauja ir nepieciešama tādam aizdevumam nacionālajai drošībai nozīmīgai komercsabiedrībai, biedrībai vai nodibinājumam, kura kopējā summa pārsniedz 10% no aktīviem un, kuri tiek saņemti no fiziskas vai juridiskas personas, kuras patiesā labuma guvējs ir trešajā valstī, izņemot Eiropas Savienības, Eiropas Brīvās tirdzniecības asociācijas, Ziemeļatlantijas līguma organizācijas vai Ekonomiskās sadarbības un attīstības organizācijas dalībvalsts, ja tā saņemšanas nosacījumi neatbilst vispārpieņemtajai praksei attiecīgajā nozarē. Ņemot vērā iepriekš noteikto kārtību nacionālajai drošībai nozīmīgām juridiskajām personām, kas paredz nepieciešamību saņemt Ministru kabineta lēmumu pirms darbībām, kas saistītas ar būtiskas līdzdalības vai izšķirošanas ietekmes iegūšanu un patiesā labuma guvēja maiņu, arī pieteikums minētā apjoma aizdevuma atļaujas saņemšanai ir jāiesniedz attiecīgajām nacionālajai drošībai nozīmīgām komercsabiedrībām, biedrībām un nodibinājumiem Ministru kabineta noteiktajā kārtībā.Likumprojekts ietver arī papildinājumus 44. pantā par Ministru kabineta lēmuma pieņemšanas un pārsūdzēšanas kārtību. Proti, 44. panta pirmā daļa un trešā daļa tiek papildināta, kārtību attiecinot uz šā likuma 39. panta ceturtajā daļā noteikto institūciju uz 39. panta piektajā daļā minēto gadījumu. Likumprojekts paredz papildināt likumu ar jaunu - 45. pantu par ierobežojuma neievērošanas tiesiskajām sekām, nosakot valsts rīcību gadījumos, ja iepriekš minētā atļauja netiek saņemta. Ņemot vērā risku, ja Ministru kabineta atļauja netiktu saņemta, bet darījums tiktu noslēgts ārvalstīs, nevis Latvijā, ar 45. panta pirmo daļu tiek noteikts, ka neatkarīgi no darījuma noslēgšanas vai rīcības vietas nacionālajai drošībai nozīmīga komercsabiedrība nav tiesīga veikt izmaiņas akcionāru vai dalībnieku reģistrā, ja nav saņemta šā likuma 40. pantā vai 42. panta (1)1 daļā noteiktā atļauja. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Ekonomikas ministrija, Finanšu ministrija, Ārlietu ministrija, Veselības ministrija, Tieslietu ministrija, Izglītības un zinātnes ministrija, valsts drošības iestādes, Latvijas Banka |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komercsabiedrības, biedrības un nodibinājumi, kas saskaņā ar grozījumiem, kļūtu par nacionālai drošībai nozīmīgām juridiskām personām |
| 2. | Tiesiskā regulējuma ietekme uz tautsaimniecību un administratīvo slogu | Likumprojekta tiesiskais regulējums ietekmēs komercsabiedrību, biedrību un nodibinājumu administratīvo slogu, jo saskaņā ar grozījumiem tās kļūs par nacionālai drošībai nozīmīgām juridiskām personām un tādējādi uz tām attieksies likumā noteiktie ierobežojumi un nosacījumi. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta 2017. gada 3. oktobra noteikumi Nr.606 “Noteikumi par Nacionālās drošības likumā noteiktajai institūcijai iesniedzamo informāciju un darbībām ar informāciju par ārvalstu tiešajiem ieguldījumiem” |
| 2. | Atbildīgā institūcija | Aizsardzības ministrija, Ekonomikas ministrija, Ārlietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Grozījumu pamatā ir Eiropas Parlamenta un Eiropas Padomes 2019. gada 19. marta regula (ES) 2019/452, ar ko izveido regulējumu ārvalstu tiešo ieguldījumu Savienībā izvērtēšanai |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu. Likumprojekts tiks publicēts Aizsardzības ministrijas mājaslapas sadaļā “Sabiedriskās un publiskās apspriešanas”: https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanasPēc Noteikumu projekta izsludināšanas Valsts sekretāru sanāksmē tas būs pieejams Ministru kabineta tīmekļa vietnē www.mk.gov.lv. |
| 2. | Sabiedrības līdzdalība projekta izstrādē | Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Aizsardzības ministrijas tīmekļvietnē www.mod.gov.lv. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Ekonomikas ministrija, Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildes rezultātā netiks izveidotas jaunas institūcijas un netiks likvidētas vai reorganizētas esošās institūcijas. Ņemot vērā, ka ievērojami pieaugtu valsts drošības iestāžu darbs, kas būtu saistīts ar ārvalstu u izvērtējumu, var trūkt to resursi informācijas izvērtēšanai tās noteiktā apjoma dēļ, būtu nepieciešams lemt par papildu resursu piesaisti un nodrošināšanu. |
| 3. | Cita informācija | Nav. |

Ministru prezidenta biedrs,

Aizsardzības ministrs A.Pabriks

Edgars Svarenieks, 67335029,

Edgars.Svarenieks@mod.gov.lv

Ieva Rubļevska, 67335088,

Ieva.Rublevska@mod.gov.lv

1. https://eur-lex.europa.eu/legal-content/LV/TXT/HTML/?uri=CELEX:32019R0452&from=lv [↑](#footnote-ref-1)
2. https://likumi.lv/ta/id/14011-nacionalas-drosibas-likums [↑](#footnote-ref-2)
3. https://likumi.lv/doc.php?id=49833 [↑](#footnote-ref-3)
4. https://likumi.lv/ta/id/294210-noteikumi-par-nacionalas-drosibas-likuma-noteikto-instituciju-institucija-iesniedzamas-informacijas-apjomu-iesniegsanas [↑](#footnote-ref-4)
5. https://eur-lex.europa.eu/legal-content/lv/TXT/?uri=CELEX%3A32019R0452 [↑](#footnote-ref-5)
6. http://titania.saeima.lv/LIVS13/saeimalivs13.nsf/webSasaiste?OpenView&restricttocategory=692/Lp13 [↑](#footnote-ref-6)
7. https://www.infosecurity-magazine.com/news/china-steals-personal-data-of-80/ [↑](#footnote-ref-7)
8. https://www.stratcomcoe.org/data-brokers-and-security [↑](#footnote-ref-8)
9. https://www.nationaldefensemagazine.org/articles/2020/7/2/officials-fear-chinese-predatory-acquisitions-during-pandemic [↑](#footnote-ref-9)
10. https://www.legifrance.gouv.fr/codes/id/LEGIARTI000038525150/2019-05-24/ [↑](#footnote-ref-10)
11. https://www.legifrance.gouv.fr/jorf/id/JORFTEXT000039727443/ [↑](#footnote-ref-11)
12. http://www.oecd.org/investment/OECD-Acquisition-ownership-policies-security-May2020.pdf [↑](#footnote-ref-12)
13. <https://profizgl.lu.lv/mod/book/tool/print/index.php?id=16789> [↑](#footnote-ref-13)
14. https://trade.ec.europa.eu/doclib/docs/2020/september/tradoc\_158955.pdf [↑](#footnote-ref-14)